РЕШЕНИЕ 2013/89/ОВППС НА СЪВЕТА
от 18 февруари 2013 година
за изменение на Решение 2011/101/ОВППС относно ограничителни мерки срещу Зимбабве
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за Европейския съюз, и по-специално член 29 от него,
като има предвид, че:
(1)
На 15 февруари 2011 г. Съветът прие Решение 2011/101/ОВППС (1).
(2)
Въз основа на преглед на Решение 2011/101/ОВППС срокът на ограничителните мерки следва да бъде удължен до 20 февруари 2014 г.
(3)
В същото време са отпаднали основанията определени лица и образувания да продължават да фигурират в списъка на лицата и образуванията, за които се прилагат ограничителните мерки, предвидени в Решение 2011/101/ОВППС.
(4)
За да се улесни диалогът между Съюза и правителството на Зимбабве, следва да се продължи временното преустановяване на забраната за пътуване, наложена на двама членове от екипа на правителството на Зимбабве за възстановяване на диалога, които са включени в списъка в Решение 2011/101/ОВППС. Освен това временното преустановяване на забраната за пътуване следва да обхване още шестима членове на правителството на Зимбабве.
(5)
Решение 2011/101/ОВППС следва да бъде съответно изменено,
ПРИЕ НАСТОЯЩОТО РЕШЕНИЕ:
Член 1
Решение 2011/101/ОВППС се изменя, както следва:
Член 10 се заменя със следното:
„Член 10
1. Настоящото решение влиза в сила в деня на приемането му.
2. Настоящото решение се прилага до 20 февруари 2014 г.
3. Мерките, посочени в член 4, параграф 1, доколкото се прилагат спрямо лица, изброени в списъка в приложение II, спират да се прилагат до 20 февруари 2014 г.
4. Настоящото решение подлежи на постоянно преразглеждане и се подновява или се изменя по съответстващ начин, ако Съветът прецени, че целите му не са постигнати.“.
Член 2
Приложения I и II към Решение 2011/101/ОВППС се изменят, както е посочено в приложението към настоящото решение.
Член 3
Настоящото решение влиза в сила в деня на публикуването му в Официален вестник на Европейския съюз.
Съставено в Брюксел на 18 февруари 2013 година.